钦定古今图书集成/理学汇编/文学典/第056卷 > 皇甫湜
## 钦定古今图书集成/理学汇编/文学典/第056卷 > 皇甫湜

按《唐书》本传：“皇甫湜，字持正，睦州新安人。擢进士第，
为陆浑尉，仕至工部郎中。辨急使酒，数忤同省，求分
司东都，留守裴度辟为判官。度修福先寺，将立碑，求
文于白居易。湜怒曰：‘近舍湜而远取居易，请从此辞’。
度谢之。湜即请斗酒，饮酣，援笔立就。度赠以车马缯
彩甚厚。湜大怒曰：‘自吾为顾况《集序》，未常许人，今碑
字三千，字三缣，何遇我薄邪’？”度笑曰：“不羁之才也。”从
而酬之。湜常为蜂螫指，购小儿，敛蜂𢭏，取其液。一日
命其子录诗，一字误，诟跃呼杖，杖未至，啮其臂血流。